《独掩馆中校阅全唐文制诰类迟平叔不至》
清代·陈鸿墀

杏花已过桑叶稀，禁中清昼双掩扉。官人不来吏卒散，我独兀掩蟠孤罴。

榻尘小拂试方麴，砚垢细涤研隃麋。唐贤著作稿盈屋，制诰一体尤乖离。

王言首辑冠众集，治水先冀余梁岐。编排鳞次苦芜秽，乱发未斩犹棼丝。

割裂苦碎百衲锦，合并强集千羊皮。缺文颇疑石鼓古，误字恐受金根嗤。

参以众书见同异，覈以正史无纷岐。删除肯使禾莠杂，选择要辨熊蛙肥。

当时承旨况专职，燕许手笔何淋漓。翰苑诸集幸可考，奚必掩取臣工为。

麻沙百过目生眩，铁擿三绝手尽胝。胡为宋五惯坦率，张目不见千珠玑。

有时强作解事语，武断若判公堂词。古人饮泣后人笑，餐钱月给真虚麋。

鲰生持论少同调，赖有孙楚堪我师。纠谬时时恕吴缜，列衔往往容臣祁。

晨趋共听禁钟细，暮归每趁归鸦迟。穷通岂恃三寸管，秘文校理臣所司。

谢安捉鼻恐不免，读书要及投间时。上方笔札敢轻费，好趁官烛㸐双枝。

诗成火速付急递，新月已照黄琉璃。

作者简介：陈鸿墀，字范川，嘉善人。嘉庆乙丑进士，改庶吉士，授编修，罢起，授内阁中书。有《抱箫山道人遗稿》。